૬ જુલાઈએ પૂજા નાયર નામની ૨૨ વર્ષીય વિદ્યાર્થિનીએ ફેસબુક પર ફોટા સાથે એક પોસ્ટ મૂકી. એ પોસ્ટને ૫૦૦ જણાએ શેઅર કરી. હજારો લોકોએ વાંચી અને તરત જ પગલાં લેવાયાં. પૂજા નાયર મહિના પહેલા બપોરના બોરીવલીથી ચર્ચગેટ જવા લેડીઝ ડબ્બામાં ચઢી. આ વચ્ચેના લેડીઝ ડબ્બાની બાજુમાં હેન્ડીકેપ લોકો માટેનો ડબ્બો હોય છે. એ ડબ્બામાં એક પુરુષ લેડીઝ ડબ્બામાં બેઠેલી છએક સ્ત્રીઓની સામે ગંદા શબ્દો બોલી રહ્યો હતો. તેમાં પૂજા નાયર પણ હતી. સ્ત્રીઓએ એ વ્યક્તિ તરફ ધ્યાન ન આપ્યું કારણ કે તેમને લાગ્યું કે કોઈ પાગલ કે ચરસી હશે. સામાન્યપણે આવા લોકો લેડીઝ ડબ્બામાં પણ ચઢી જતા હોય છે. એટલામાં પૂજાએ જોયું કે પેલી વ્યક્તિએ બે ડબ્બા વચ્ચેના પાર્ટિશનના સળિયામાંથી હાથ લાંબો કરી બીજી એક યુવતીને સ્પર્શવાનો પ્રયત્ન કર્યો. સાથે જ ગંદી ગાળોનો તેનો વાક્ પ્રવાહ ચાલુ જ હતો. પૂજાએ એ વ્યક્તિ સામે જોયું તો તે વ્યક્તિ તેના તરફ ફરી અને પછી પેન્ટની ચેન ખોલી માસ્ટરબેશન કરવા લાગ્યો.